KIRJALLINEN KYSYMYS P-1086/01

esittäjä(t): Joost Lagendijk (Verts/ALE) komissiolle

(26. maaliskuuta 2001)

Aihe: Slovenian purettava vapaakauppasopimukset Kroatian, EJTM:n ja Bosnian kanssa

Slovenian kanssa käytävien EU-jäsenyysneuvottelujen yhteydessä EU on pyytänyt Sloveniaa purkamaan vapaakauppasopimukset Kroatian, entisen Jugoslavian tasavallan Makedonian (EJTM) ja Bosnian kanssa EU-jäsenyyden velvoitteiden mukaisesti. Kolmansien maiden kanssa tehdyt vapaakauppasopimukset antaisivat Slovenian yrityksille kilpailuedun muihin EU-maihin nähden. Tämä vaikuttaisi yhteisen maatalouspolitiikan toimivuuteen, yhteisen tullitariffijärjestelmän täytäntöönpanoon ja tavaroiden vapaaseen liikkuvuuteen yhtenäismarkkinoilla.

Eikö komissionkin mielestä Slovenian ja Kroatian, EJTM:n ja Bosnian välinen vapaakauppa tukisi alueellista yhteistyötä, joka on Balkanin alueen rauhan ja vakauden kannalta välttämätöntä ja joka edistää edelleen kyseisten maiden talouskasvua?

Pitääkö paikkansa, että Euroopan unionin uuden jäsenvaltion ja kolmannen maan välisen vapaakauppasopimuksen osalta on aiemmin myönnetty siirtymäkausia?

Tukeeko komissio näkemystä, jonka mukaan Slovenian ja Kroatian, EJTM:n ja Bosnian välisissä vapaakauppasopimuksiin voidaan soveltaa Kaakkois-Euroopan maihin kaavailtua kaupan vapauttamista osana vakauttamis- ja assosiointiprosessia?

Günter Verheugenin komission puolesta antama vastaus

(7. toukokuuta 2001)

Komissio vahvistaa, että mitkä tahansa järjestelyt, jotka mahdollistavat Slovenian ylläpitää erillisiä kauppasopimuksia kolmansien maiden kanssa unioniin liittymisen jälkeen, hankaloittaisivat yhteisön useiden keskeisten politiikkojen, erityisesti yhteisen kauppapolitiikan, yhteisen maatalouspolitiikan ja tulliliiton, toimintaa. Se olisi myös ristiriidassa rajattomien sisämarkkinoiden toiminnan kanssa. Lisäksi se antaisi slovenialaisille yrityksille epäreilun kilpailuedun muihin yhteisön yrityksiin verrattuna, koska Slovenian tämänhetkiset vapaakauppasopimukset Kroatian ja entisen Jugoslavian tasavallan Makedonian (EJTM) kanssa perustuvat unionin vakautus- ja assosiaatioprosessista eroaviin periaatteisiin, joiden vuoksi slovenialaiset tuotteet pääsevät kyseisille markkinoille yhteisön tuotteita paremmin.

Millekään unioniin liittyneelle maalle ei ole koskaan myönnetty mitään siirtymäkauden järjestelyjä, jotka mahdollistaisivat niiden ylläpitää kahdenvälisiä vapaakauppasopimuksia kolmansien maiden kanssa.

Alueellisen kaupan edistäminen myöntämällä kyseisille maille yksipuolisia kauppamyönnytyksiä on tärkeä osa unionin Kaakkois-Eurooppaa koskevaa vakautus- ja assosiaatioprosessia. Talouskehityksen edistäminen on myös tavoitteena vakautus- ja assosiaatiosopimuksissa. Sopimus allekirjoitetaan pian EJTM:n kanssa ja Kroatian kanssa tehtävästä sopimuksesta neuvotellaan parhaillaan. Unionin aikaisemmin myöntämillä yksipuolisilla toimenpiteillä, jotka korvataan pian vakautus- ja assosiaatiosopimuksilla, vapautetaan suunnilleen 95 prosenttia kyseisten maiden unioniin suuntautuvasta viennistä. Unioniin liittyessään Sloveniasta tulee kyseisten sopimusten sopimuspuoli. Ne ovat soveltamisalaltaan laajempia kuin Slovenian nykyiset järjestelyt ja vastaavat suurelta osin Slovenian esittämiin huolenaiheisiin. Kuten arvoisa parlamentin jäsen huomauttaa, kyseiset sopimukset lisäävät todellakin alueellista yhteistyötä ja tukevat siten rauhaa, vakautta ja talouskehitystä Länsi-Balkanilla.

Slovenian viranomaisiin ollaan yhteydessä teknisten seikkojen osalta asian käytännön näkökohtien arvioimiseksi.